NACRT PRIJEDLOGA

**ODLUKA**

**o uvođenju Riznice** **Općine Rugvica i Objedinjene glavne knjige proračuna**

I. TEMELJNE ODREDBE

**Članak 1.**

Ovom se Odlukom uvodi sustav rizničnog poslovanja na razini proračuna i proračunskog korisnika Općine Rugvica (u daljnjem tekstu: proračunski korisnik) i Objedinjene glavne knjige proračuna, koji se temelji na jedinstvenom računovodstveno-informatičkom sustavu, s ciljem stvaranja pretpostavki za učinkovito upravljanje ukupnim proračunskim sredstvima i obavljanja poslovanja preko jedinstvenog računa Riznice Općine Rugvica (u daljnjem tekstu: Riznica).

**Članak 2.**

Riznica je cjelovit sustav u kojem se u skladu sa Zakonom o proračunu, ovom Odlukom i drugim propisima, obavljaju poslovi koji se odnose na pripremu, izvršenje i konsolidaciju Proračuna Općine Rugvica i financijskih planova proračunskog korisnika, proračunsko računovodstvo i računovodstvo proračunskog korisnika te upravljanje platnim prometom Proračuna.

Jedinstvenom aplikacijom i bazom podataka osigurava se objedinjavanje svih poslova i transakcija u informacijskom i upravljačkom smislu.

Glavna knjiga proračuna u sastavu objedinjene glavne knjige proračuna sadrži evidencije transakcija na imovini, obvezama, vlastitim izvorima, prihodima, rashodima, primicima i izdacima proračuna evidentiranih po modificiranom načelu nastanka događaja.

Glavna knjiga proračunskog korisnika u sastavu Objedinjene glavne knjige proračuna sadrži minimalno evidencije transakcija u vezi rashoda i obveza, izdataka i primitaka, potraživanja iz nadležnog proračuna za uplaćena sredstva na jedinstveni račun proračuna te prihode proračunskog korisnika za financiranje redovne djelatnosti evidentiranih po modificiranom načelu nastanka događaja.

Računovodstveno-informatički sustav Riznice je sustav međusobno povezanih računalnih programa koji prate ukupan proces upravljanja proračunom: pripremu proračuna, izvršenje i konsolidaciju proračuna putem jedinstvenog računovodstvenog sustava koji uključuje vođenje glavne knjige i svih zakonom propisanih pomoćnih knjiga Općine i njenog proračunskog korisnika uz zadržavanje pravne osobnosti.

Planirani rok uvođenja potpunog sustava Riznice je 1. siječnja 2026.

**Članak 3.**

Poslovanje u Riznici obavljat će se na način da se svi prihodi proračuna i proračunskog korisnika uplaćuju u jedinstveni račun Riznice i sva plaćanja izvršavaju se s tog računa, a račun proračunskog korisnika se zatvara.

U proračunu Općine Rugvica iskazivat će se i evidentirati vlastiti i namjenski prihodi proračunskog korisnika i rashodi proračunskog korisnika koji se financiraju iz tih prihoda.

Proračunski korisnik biti će integriran u jedinstveni računovodstveno-informatički sustav Riznice.

Proračunski korisnik formirati će i slati zahtjeve na plaćanje s troškovima koji se financiraju iz svih izvora financiranja.

Općina Rugvica će preuzeti verifikaciju zahtjeva i provoditi plaćanja iz svih izvora financiranja za proračunskog korisnika, a u prijelaznom razdoblju do trenutka potpunog prelaska na jedinstveni račun Riznice vršiti prijenos sredstava na račun proračunskog korisnika za plaćanje obveza koji se financiraju iz proračunskih sredstava.

**Članak 4.**

Uspostava sustava Riznice planira se provesti na način da s 01. prosincem 2025. godine u sustav poslovanja putem Riznice prijeđe proračunski korisnik Dječji vrtić Medvjedići Rugvica.

**Članak 5.**

Uspostava sustava Riznice provodit će se u skladu s interno definiranom dinamikom i odlukom čelnika.

**Članak 6.**

Poslovanje u Riznici obavljat će se na način da proračunski korisnik Dječji vrtić Medvjedići Rugvica zatvori svoj poslovni račun s 30. studenim 2025. i s 1. prosincem 2025. posluje preko jedinstvenog računa Riznice.

U proračunu Općine Rugvica iskazivat će se i evidentirati vlastiti i namjenski prihodi proračunskog korisnika i rashodi proračunskog korisnika koji se financiraju iz tih prihoda.

U sustavu Riznice vršiti će se konsolidirano planiranje i unos podataka iz vlastitih i namjenskih izvora financiranja proračunskog korisnika za potrebe konsolidiranog izvještaja o izvršenju Proračuna Općine Rugvica.

**Članak 7.**

Računovodstveno-informatički sustav Riznice je sustav međusobno povezanih računalnih programa koji prate ukupan proces upravljanja proračunom: pripremu proračuna, izvršenje i konsolidaciju proračuna putem jedinstvenog računovodstvenog sustava koji uključuje vođenje objedinjene glavne knjige i svih zakonom propisanih pomoćnih knjiga Općine Rugvica i njenog proračunskog korisnika uz zadržavanje pravne osobnosti.

**Članak 8.**

Proračunski korisni Općine je Dječji vrtić Medvjedići Rugvica.

II. SUSTAV LOKALNE RIZNICE

**Članak 9.**

Cjelovitost sustava Lokalne Riznice postiže se korištenjem jedinstvene aplikacije i središnje baze podataka za sve korisnike Riznice.

Ukoliko je proračunski korisnik dislociran povezanost se ostvaruje primjenom koncepta web aplikacije i interneta kao komunikacijskog medija.

**Članak 10.**

Sustav Riznice obuhvaća dva međusobno povezana dijela:

* plan proračuna i
* glavnu knjigu koja sadrži knjigovodstvene i pomoćne evidencije.

**Članak 11.**

Priprema i planiranje Proračuna obuhvaća poslove vezane uz planiranje, izradu i donošenje Proračuna, financijskog plana proračunskog korisnika te konsolidiranog Proračuna Općine Rugvica, pripremu i uspostavljanje sustava planiranja i praćenja Proračuna po programima te izradu smjernica i uputa za izradu Proračuna.

Priprema i planiranje Proračuna obveza je Jedinstvenog upravnog odjela i proračunskog korisnika u sustavu Riznice.

Glavna knjiga Riznice vodi se u odsjeku nadležnom za financije. Uspostavom Riznice i jedinstvenog računa Riznice glavna knjiga obuhvaćat će sve transakcije i poslovne događaje, odnosno imovinu i obveze koje se odnose na proračun i na proračunskog korisnika. Sastavni dio glavne knjige su pomoćne knjige kao dodatni izvor analitičkih podataka potrebnih za efikasno upravljanje financijama i kontrolu izvršenih prihoda i primitaka te rashoda i izdataka.

**Članak 12.**

Jedinstveni upravni odjel Općine Rugvica i proračunski korisnik čija se financijska izvješća konsolidiraju u financijskim izvješćima Općine Rugvica obvezni su svoje poslovanje obavljati putem Riznice.

Proračunski korisnik obvezan je i nadalje voditi svoje poslovne knjige propisane zakonom.

Za sva poslovanja i transakcije unutar same Riznice koriste se vjerodostojne knjigovodstvene isprave.

**Članak 13.**

Plaćanja unutar Riznice u svim fazama uspostave Riznice vrše se temeljem zahtjeva za plaćanjem proračunskog korisnika koji se temelji na vjerodostojnoj ispravi.

Jedinstveni račun Riznice postaje račun koji služi za primanje, čuvanje, plaćanje i prijenos svih prihoda, primitaka, rashoda, izdataka i drugih plaćanja proračuna i proračunskog korisnika.

**Članak 14.**

Proračunski korisnik Općine Rugvica obvezan je zatvoriti žiro račun, a sredstva koja se nalaze na računu obvezan je uplatiti u Proračun Općine Rugvica.

**Članak 15.**

Uspostavom jedinstvenog računa Riznice taj račun postaje instrument upravljanja likvidnošću Općinskog Proračuna putem kojeg se upravlja transakcijama prema mjestu nastanka događaja (glavna knjiga proračuna i proračunskog korisnika) te omogućava provođenje financijske kontrole na razini lokalne Riznice.

**Članka 16.**

Transakcije i poslovni događaji u glavnoj knjizi proračunskog korisnika moraju biti usklađeni sa sadržajem i iznosom transakcije i poslovnih događaja sustava glavne knjige Riznice, osim onih koji se vežu za državnu riznicu.

**Članak 17.**

Zadržavanje vlastitih i namjenskih prihoda proračunskog korisnika sukladno uspostavi Riznice, odnosno obveza uplate svih prihoda proračunskog korisnika utvrđuje se Odlukom o izvršenju Proračuna Općine Rugvica.

**Članak 18.**

U slučaju da uvjeti poslovanja uređeni propisima priječe izvršenje navedenih obveza Općinsko vijeće Općine Rugvica može proračunskog korisnika na prijedlog načelnika djelomično ili u cijelosti izuzeti iz sustava Riznice.

**Članak 19.**

Ova Odluka stupa na snagu prvog dana od dana objave u Službenom glasniku Općine Rugvica.

KLASA: 401-01/25-01/01

URBROJ: 238-26-25-01

Rugvica , 13.08.2025.